Medio Rural asegura que investiu na provincia 154 millóns de euros - Terrachaxa.com\nMedio Rural asegura que investiu na provincia 154 millóns de euros\n5 Xuñ 2018 Actualidade, Agro, Lugo, Terra Chá Actualidade, Agro, Lugo, Terra Chá\nA Consellería do Medio Rural investiu na provincia de Lugo 154 millóns de euros durante o pasado ano, segundo o delegado territorial da Xunta, José Manuel Balseiro.\nEn Lugo, indicou, “o rural ten un peso específico tanto desde o punto de vista económico, pola importancia dos sectores agrogandeiro e forestal, como desde o punto de vista da poboación residente nas 1.251 parroquias rurais das nosas vilas e pobos”. Esta relevancia reflíctese -engadiu Balseiro- “en que en máis da metade dos concellos lucenses, 34 dos 67, as axudas que reciben só dende a Consellería do Medio Rural superan ao orzamento municipal”.\nAsí, indicou que hai casos, como o da Pastoriza, no que as achegas deste departamento duplican con creces o orzamento municipal (5,3 millóns de euros fronte aos 2,2 de orzamento propio), aínda que tamén son destacables os 1,2 millóns de diferencia que se dan en Láncara (3,2 millóns en achegas fronte a 1,9 millóns de orzamento municipal) ou en Guitiriz (4,6 millóns de investimento fronte a 3,3 millóns de orzamento).\nNesta mesma liña, o delegado afirmou que no 92% dos concellos lucenses as achegas desta consellería superan o investimento total que reciben da Deputación Provincial, “e mesmo o duplican ou triplican nalgúns casos”. En concreto, son todos os concellos a excepción de Burela, Cervo, Ribadeo, Ribas de Sil e Viveiro.\nGrandes liñas de apoio\nO volume inversor corresponde a distintas grandes liñas de apoio. En primeiro lugar, as axudas dirixidas ás explotacións agrarias suman 25,6 millóns de euros; neste apartado inclúense os plans de mellora, con máis de 18 millóns de euros, ou as axudas para a incorporación de mozos (máis de 6 millóns) e para pequenas explotacións (case 1,5 millóns), entre outras.\nAs obras en infraestruturas agrarias, como o plan Marco para o arranxo de camiños de titularidade municipal ou os procesos de reestruturación parcelaria, sumaron 3,6 millóns de euros.\nAs axudas da Axencia Galega De Desenvolvemento Rural (AGADER) ascenderon a 4,4 millóns de euros, principalmente en impulso a proxectos empresariais a través dos Grupos de Desenvolvemento Rural (GDR).\nDe capital importancia son as axudas do Fondo Galego de Garantía Agraria, que xestiona os 91,7 millóns de euros das axudas da Política Agraria Común (PAC).\nNo servizo de Montes superaron os 10,6 millóns de euros destinados a labores de reforestación, maquinaria forestal e tecnificación, ou labores de silvicultura mediante subvencións, consorcios ou convenios cos propietarios dos montes.\nIgualmente, o servizo de Prevención de Incendios superou os 6 millóns de investimento -excluídos os labores propios de extinción- en tarefas de mantemento dos montes públicos, axudas a montes veciñais e SOFOR ou convenios cos concellos para a creación das brigadas, actuación de motobombas e rozas mecánicas.\nPor último, no apartado de calidade agroalimentaria outorgáronse 10,7 millóns de euros en axudas, e o servizo de apoio gandeiro xestionou 1,5 millóns de euros para as Agrupacións de defensa sanitaria, axudas a apicultores, reposición de animais sacrificados por campañas, baleiros sanitarios e indemnizacións por sacrificios obrigatorios.\nEtiquetas agroinvestimentosMedio RuralTerra CháXunta de Galicia\nAnterior Vilalba convoca un ano máis o Certame Teatro Noite\nSeguinte Poxas e callos esta fin de semana en Muras


14 Febreiro 2017 09:15\nA Deputación da Coruña convoca, a través do Plan de Emprego Local (PEL) dous cursos de Socorrismo en espazos acuáticos naturais e Socorrismo en instalacións acuáticas. A convocatoria diríxese a persoas desempregadas e permite ao Concello derivar a un máximo de cinco candidatos do municipio, que deben entregar a documentación pertinente como data tope o vindeiro xoves, día 16 -incluído- na oficina dos Axentes de Desenvolvemento Local -no baixo cuberta do Concello-.\nA edil de Emprego, Victoria Montenegro, indicou que os interesados terán que cumprimentar os formularios de inscrición e aportar os informes médicos requiridos para poder participar no proceso de selección dos candidatos, que incluirá tamén as pertinentes probas físicas.\nO curso de Socorrismo en espazos acuáticos naturais ten unha duración total de 420 horas, das que 340 son de formación teórica e as 80 restantes práctica. A convocatoria de Socorrismo en instalacións acuáticas é de 370 horas, 290 teóricas e 80 prácticas, tal e como se especifica desde a administración provincial. A inscrición debe realizarse para as dúas modalidades formativas, aínda que a primeira delas iniciarase o próximo mes de marzo e a segunda en outubro deste ano.\nA formación teórica desenvolverase nas instalacións da Federación de Salvamento e Socorrismo de Galicia (Fesga) -rúa Gambrinus, nº 151, nave 3, A Coruña-, de luns a venres en horario de mañá, de 9.00 a 15.00, durante un período de tres meses. Así mesmo, as prácticas profesionais non laborais realizaranse en praias de concellos da provincia para partir do mes de xuño.\nPara obter máis información sobre esta convocatoria pódese chamar á Axencia de Desenvolvemento Local do Concello de Ares, a través do número de teléfono 981 468 102.


Xoves, 12 Xuño 2008 12:48\nA partir do próximo 15 de xuño, o Concello de Verín porá en marcha a creación do Banco Local de Aluguer Empresarial.\nEsta iniciativa permitirá que os interesados en ofrecer locais teñan no Concello un servizo gratuíto para a súa divulgación; e que os demandantes, unha ampla oferta centralizada onde escoller a que mellor se adapte as súas demandas. A creación do Banco Local de Aluger Empresarial é unha iniciativa pública, que non busca subsituír, en absoluto, ás empresas do sector dedicadas ao aluguer, senón complementala coa creación dunha ampla base de datos que permita ofrecer información aos empresarios interesados en instalarse no municipio de Verín.\nEsta actuación atópase englobada dentro do Plan director municipal de incentivo ao emprendedor, atracción de inversión externa e consolidación do empresariado, que ten como directrices fundamentais: incorporación das novas xeracións ao mundo empresarial, rexeneración socioeconómica, fixación da poboación e necesidade de desenvolvemento da actividade económica.\nPor outra parte, desde o Concello de Verín e a Cámara Municipal de Chaves recórdase a realización de seminarios de dinamización empresarial co fin de conceptuar, de modo personalizado, a idea de negocio ata a colocación no mercado. Os sectores e datas para a realización dos seminarios, dun día de duración e sen custo algún, son as seguintes:\nAgricultura + agroalimentario: 16 de xuño.\nElementos decorativos (transformación artesanal ou industrial): 18 de xuño.\nForestal: 23 de xuño.\nMateriais de construcción: 24 de xuño.\nTransportes ou empresas de loxística: 30 de xuño.


É o departamento encargado de xestionar tanto os aspectos económicos vinculados aos alumnos como a contabilidade financeira do centro.\nAínda que as funcións da área de Administración son moi amplas e diversas, as propiamente asociadas aos nosos alumnos e familias engloban a emisión da facturación mensual, a xestión de recibos, facturas, cambios de domiciliación bancaria e as inscricións en servizos complementarios.\nÉ a encargada da xestión e organización dos alugueres, especialmente do salón de actos e do polideportivo.\nLuns a venres de 8:00 a 15:00 h.\nDo 20 xullo ao 20 de agosto está pechada. Durante estas datas, todas as consultas deben facerse a través da recepción do Colexio. O resto do verán, Nadal e Semana Santa, o horario de atención é únicamente pola mañá, de 9:00 a 14:00 h.


O Pavillón Polideportivo do Páramo contará con placas solares - SARRIAXA\nPor galiciaxa26 Febreiro, 2022Sin comentarios\nO Pavillón Polideportivo do Páramo contará en pouco tempo de paneis solares que terán como obxectivo reducir a factura eléctrica. Esta actuación correrá a cargo do Páramo.\nEstas placas solares encargaranse de producir enerxía favorecendo o autoconsumo destas instalacións. Estas serán as primeiras placas que o Concello do Páramo porá en marcha.\nTrala gran subida nas facturas eléctricas, esta iniciativa loitará contra os prezos elevados e axudarán a que a administración aforre neste campo.\nA instalación destes paneis solares correrán a cargo dunha subvención da Axencia Instituto Enerxético de Galicia cunha achega de 8.712 euros cunha liña para proxectos de enerxía fotovoltaica que son cofinanciados co Fondo Europeo de Desenvolvemento Rexional, no Feder-Galicia 2014-2020.\nEstas placas solares non serán as únicas coas que contará o Concello xa que, na actualidade, o Concello ten uns paneis na cuberta da casa consistorial, estas permanecen inactivas e, aínda que o obxectivo era reducir o custe enerxético destas instalacións, as humidades están a impedir a súa posta en marcha.


O Consello da Cultura Galega aborda nunha xornada o tratamento de datos masivos (big data) desde Galicia | Cultura Galega | Cultura Gallega\nO Consello da Cultura Galega aborda nunha xornada o tratamento de datos masivos (big data) desde Galicia\nO Big Data non só mudou o acceso á cultura, senón que está transformando moitas das dinámicas culturais das sociedades actuais. Nesta xornada, coordinada por Xosé López, Xosé Ramón Pousa e Rosa Aneiros, preténdese ofrecer unha visión panorámica do que acontece no panorama do Big Data, coa presentación dalgunhas experiencias, e analízanse vías para aproveitar esa circulación masiva de datos nas iniciativas culturais nos diferentes ámbitos.\nA xornada comeza cun relatorio xeral a cargo de Anaclet Pons, catedrático de Historia Contemporánea da Universitat de València, sobre o Big Data e os novos documentos.\nDespois, o catedrático de Comunicación da Universidade Carlos III e da UNED Carlos Elías fala de ruído e información clave na era de sobreabundancia das mensaxes. A sesión da mañá remata cun relatorio sobre a utilidade e os desafíos do emprego de datos no campo da cultura e da ciencia. A visualización dos datos e a súa aplicación nos produtos culturais será o tema que trate a xornalista Clara Higuera, que traballa como "Data Scientist" na BBC, e tamén Xaquín González, xornalista e infografista.\nUn dos grandes riscos do exceso de información pasa polos bulos, pola necesidade de verificar a información e buscar sistemas que acheguen valor engadido aos produtos culturais. Disto falará pola tarde Jesús Miguel Flores Vivar, profesor de Ciberperiodismo e director de Internet Media Lab. da Universidad Complutense de Madrid. Deseguido, Carmen García Mateo, catedrática do Departamento de Teoría do Sinal e Comunicacións da Universidade de Vigo, falará de intelixencia artificial e, entre outras cuestións, da automatización dos contidos.\nDespois deste marco xeral, pecha a sesión unha mesa redonda, que centra o foco en Galicia. O director de innovación da Televisión de Galicia, Xosé Pereira, modera unha sesión en que participan María Yáñez, xornalista especialista en estratexias nas redes; Marcus Fernández, webmaster de Código Cero; e Rubén Bastón, Customer Happiness e director de Elogia.


Un BIC o que é, un boli? (Sobre Pambre e o can) | Un país en lata\nUn BIC o que é, un boli? (Sobre Pambre e o can)\nA última vez que me atacou un can foi na casa da miña tía, en Lavadores. Podo desculpalo, aínda que fora un cheirento pequinés, porque o andei a marear cun bocata de xamón e o animal, en pleno desespero, colleume na canela como se lle fora a vida. O caso é que a casa da miña tía, anque digna de visita, non é un Ben de Interese Cultural (BIC), como o castelo de Pambre, que é ademais a única fortaleza medieval galega que segue cabalmente en pé. O castelo, por certo, ten os seus donos en Lavadores, a morada do pequinés sañudo, máis en concreto en Teis. É a congregación dos Hermanos Misioneros de los Enfermos Pobres de Vigo, á esquerda, abaixo, segundo saes pola autoestrada, á altura das Sete Torres. Eses Hermanos Misioneros son ao inminente Ratzinger o que unha parroquia rururbana viguesa -berce de todas as revoltas- é a San Pedro de Roma.\nTotal, que un señor de Vigo que alá polos anos setenta se fixo coa fortaleza por catro cans -e dálle- legoulles a ruina aos misioneiros, que tras acordos coa Xunta e o concello de Palas decidiron abrila ás visitas. A Consellería de Cultura, en agosto pasado, asinou un convenio -cartos- co alcalde dese municipio. E cito da puntual nota de prensa: “O custo total de todas as actuacións derivadas da execución deste convenio acada un importe total de 16.000 euros, dos que 10.000 euros serán financiados pola Consellería de Cultura e Turismo. Con esta cantidade levaranse a cabo as actuacións necesarias para establecer o réxime de visitas ao Castelo de Pambre e os custos derivados destas actuacións, como son a seguridade, a sinalización e a promoción e información sobre as visitas”.\nUn tío de Abegondo volvía este día da feira grande de Monterroso e acordou parar no castelo. O seu afán arqueolóxico levouno a superar unha muralla do conxunto, en estado de decrepitude absoluta, e a internarse na fortaleza. Non creo que os irmandiños tiveran un recibimento máis hostil. Un can botóuselle ao pescozo: “espera que vou, que vas saber o que é un BIC galego!”\nPreguntarase a xente: se Meirás é dos Franco, tras infamante colecta popular, porque non pode un mastín custodiar un monumento histórico na Ulloa? Que tal un pastor eléctrico para protexer o petroglifo de Mogor? E levan razón. O surrealismo é parello e fala claro de cal é a situación do patrimonio galego e do seu estado de abandono, só paliado, en parte, por importantes e millonarias operacións de especulación urbanística que converten o noso legado histórico en paradores de turismo e clubes privados para o lecer de quen o ten.\nO martes o conselleiro Roberto Varela anunciou no Hórreo as contas de Cultura para 2011. Paus por todas partes, en resumo. Tamén para o patrimonio. Cun orzamento exiguo e tanto por facer, parece que a lóxica expropiacion ou acordo gobernamental sobre Pambre ficará outra vez ao borde do colapso, coma o propio monumento, un BIC, protexido pola Lei. Pero ás veces semella que, aquí, o único BIC que aínda pinta algo é o do anuncio da tele, de cando comiamos bocadillo de xamón e xogabamos con cans, aquel que dicía: “Bic naranja escribe fino, bic cristal escribe normal, bic, bic, bic-bic-bic…”.\n← Nunca tan longo dedo me sinalara\nV (Os visitantes do 6-N) →\n5 Respostas to “Un BIC o que é, un boli? (Sobre Pambre e o can)”\nAnxela Novembro 3, 2010 ás 3:54 PM #\nToda a razón Fran, e a isto súmase o dos dous millóns para libros de texto en castelán, sobran as palabras…\nanibalbarros Novembro 3, 2010 ás 4:43 PM #\nO que pasa é que sodes uns románticos e o romanticismo nunca deu cartos, velaí porqué os liberais sempre foron adiante, ou por qué, segundo Eisenman os gobernos de dereitas son mellores para a arquitectura\ne, por ende, para case todo. Craneo privilexiado.\nA Ulloa en Fotos Novembro 3, 2010 ás 9:18 PM #\nA xente ten uns collóns así de grandes.Refírome o que saltou. Para saltar o muro por onde el saltou hai que subirse a metro e medio de alto e logo, cando estás na cima, xa tes que estar ben cegato para non ver o cartel de Perro peligroso que hai pegado á árbore que tes diante.\nEn fin, que o fixeran cando non se podía entrar paréceme ben, pero agora que ten un horario…\nTes razón que é surrealista o do can, pero menos mal que temos can e as pedras pesan porque senón Pambre escaparía pola muro mais baixo da súa muralla.\nUn veciño Novembro 5, 2010 ás 10:31 AM #\nAinda que sexa BIC, ten uns horarios de visita que todo o mundo debe cumplir. Se en vez de haber un can, houbese un policia, supoño que no morderia pero teriao que leva detido por irrumpir nunha propiedade privada-publica.\nO que pasa coma en todo ultimamente, alguns tenta sacarlle puntada a todo o que non veña da dereita e as cousas tampouco son asi. Non sei se lles gustaria que lles saltasen o muro da sua propiedade.\nMiguel de Vigo Novembro 4, 2010 ás 11:17 AM #\nEu creo que os cans eses, o de Lavadores e o do castelo, tiñan moita pAMBRE e por iso atacaron. E ocórreseme que igual Pambre é a Fame, o que Desván de los Monjes é a Sobrado dos Monxes, e que o Conselleiro de Cultura non atinou con onde estaba o castelo nin preocupouse da súa seguridade por un erro de tradución na toponimia. Sexa como sexa, temos o noso patrimonio nas gadoupas dos cans (perros en idioma conselleiro). Como este é un espazo libre, estaría ben que Don Roberto Varela nos sacase da dúbida, xa que aquí pode escribir xente de calquera Barrio (con permiso do Arcebispo).


PIALE Canadá November 2018 - MJTDR - A miña experiencia educativa\nPouco antes da miña saída cara Canadá comunicóuseme o centro que visitaría diariamente durante a miña estancia (a cada profesor/a do programa asignóuselle un diferente no que se imparten materias semellantes ás nosas en Galicia). O meu foi o OttawaTechnical High School, no número 440 da céntrica Albert Street, que agora se dedica principalmente a clases de ESL (inglés como segunda lingua) para adultos recentemente chegados ao país ou que xa levan un tempo pero aínda non teñen un dominio suficiente do idioma. Dende niveis de alfabetización (para persoas que non tiveron acceso á escola no seu país de orixe) ata avanzado; o alumnado é distribuído en grupos segundo a súa competencia lingüística e vai sendo promocionado aos seguintes niveis segundo as melloras que vaia acadando nas diferentes destrezas (escoita, fala, lectura e escritura). A maioría das clases son de inglés xeral, pero tamén teñen horas dedicadas á pronunciación, inglés académico (pensado para aquelas persoas interesadas en continuar os seus estudos en Canadá) ou preparación do exame para obter a cidadanía canadense. Ademais de recibir formación lingüística, nestas clases apréndese sobre a vida e cultura canadense, saúde, normas da provincia de Ontario, etc. Estes programas son gratis, o alumnado só aporta 10 dólares canadenses en concepto de materiais ao principio do curso.\nCando se rematan estas clases, non se obtén ningún título, pero todo o alumnado amosa gran motivación, xa que necesitan o inglés para desenvolverse no país e, ademais, reciben interesantes charlas e visitas moi a miúdo, por exemplo de centros educativos nos que poden proseguir os seus estudos ou organizacións que axudan na busca de emprego, temas dos que tamén se trata na aula.\nAs clases duran tres horas e todos/as asisten de luns a venres, en horario de mañá (09:00-12:00) ou de tarde (12:30-15:30). O profesorado ten media hora, de 12:00 a 12:30, para o lunch, sempre se xuntan na sala de profesores coa súa comida para compartir ese tempo, son un equipo moi unido e harmónico.\nO centro está dotado de aulas con ordenador e proxector, aulas de informática, ascensores, cafetería, servizo de gardería gratuíto para fillos/as de alumnos/as, ximnasio, biblioteca, sala de profesorado e de material. Un aspecto curioso deste centro é que é scent-free (libre de olores), recoméndaselle a todas as persoas que acceden ao edificio que se absteñan de utilizar locións, perfumes, etc. xa que hai quen pode ter alerxias a este tipo de produtos. Os armarios, que se atopan distribuídos por todos os corredores, cobran especial importancia na época de frío e neve, xa que o primeiro que necesitabamos facer nada máis chegar era deixar o abrigo, a bufanda, o gorro, os guantes… e incluso as botas ou os pantalóns de neve; desta maneira podemos estar máis cómodos/as durante a xornada.\nEu estiven maioritariamente nas clases de Donna, profesora que imparte clase diariamente a dous grupos. De 09:00 a 12:00 ten unha clase de alfabetización, na que había dez estudantes de diversas nacionalidades; a maioría deles era a primeira vez que asistían a un centro educativo na súa vida. Hai unha gran labor detrás da formación deste grupo, non só en canto ao inglés, senón en competencias básicas de manexo de ferramentas na aula, formularios diversos, ordenadores, etc.\nA outra clase que imparte esta profesora é un grupo de grado 6+ (os niveis de Inglés como lingua estranxeira están organizados por números, o 6 podería ser un equivalente ao noso B2 do CEFRL). Este grupo é máis numeroso, uns 23 alumnos e alumnas tamén de orixe moi diverso asisten diariamente. Aquí atópanse persoas que levan algo máis de tempo no país polo xeral, e algunhas que acaban de chegar pero cuxo nivel de inglés é xa intermedio. Moito deste alumnado ten estudos superiores, pero non pode acceder á súa profesión en Canadá debido a un problema de idioma, tamén hai algúns que desexan seguir estudando (formación profesional ou unha carreira universitaria) unha vez melloren o seu inglés.\nComo parte do programa, ofrecinme a dar presentacións de 10 minutos sobre o meu centro en Galicia e sobre España en xeral, tanto nas clases de Donna como nas do resto do profesorado. Todos se apuntaron a que fose á súa aula porque lles parecía unha actividade moi interesante para o alumnado, como así resultou ser. Puiden comprobar en primeira persoa os distintos niveis de Inglés de cada clase, xa que tiven que adaptar a miña presentación para que me puidesen entender, e tamén a gran motivación que teñen para aprender cousas novas. Debido ao interese e ás ganas de saber máis, estas pequenas presentacións de 10 minutos acabaron converténdose en sesións enteiras que remataban coa firme decisión do alumnado de visitar terras galegas algún día.\nDurante o meu tempo alí, tiven acceso aos materiais utilizados na aula. Por unha parte teñen libros e cadernos fotocopiables feitos polo departamento de Inmigración da provincia de Ontario, organizados por niveis e tamén por temas a tratar (saúde, convivencia, leis, etc.), desta maneira a través do Inglés como lingua estranxeira axúdase aos inmigrantes a adaptarse e integrarse no novo país no que se atopan e a facer a súa nova vida un pouco máis sinxela. Ademais, moitas profesoras fan os seus propios materiais, xogos de mesa para repasar, tarxetas para utilizar en actividades de expresión oral, etc. A expresión oral é a principal destreza que se practica na aula, unha actividade moi común que fan varias veces ao longo do ano e a de facer presentacións dun tema determinado, o público son alumnos e alumnas doutras clases de similar nivel, que escoitan e avalían aos/ás seus/súas compañeiros/as.\nNa miña opinión, é moi produtivo que as clases de Inglés sexan diarias, xa que esa práctica continua (ademais da inmersión total de estar nun país de fala inglesa) fan que se mellore máis rapidamente. Aquí non hai problemas de motivación, todos ven o inglés como unha ferramenta imprescindible nas súas vidas. Un dos aspectos positivos da gran variedade de orixes do alumnado é que a gran maioría non comparten primeira lingua, polo tanto vense forzados a utilizar o inglés dende o momento no que entran na aula para relacionarse entre eles e, dende logo, para levar a cabo todas as actividades.\nEn canto á maneira de dar clase, teño que dicir que non atopei grandes diferenzas en relación ao que adoito facer eu nas miñas sesións no meu instituto. A profesora fai moitas actividades colaborativas e utiliza a gamificación moi a miúdo para enganchar ao estudantado durante as longas sesións. Algo que si se fai moito en Canadá e eu non tanto son as presentacións ante outras clases (como comentei anteriormente), é unha idea que me parece moi interesante e que se podería importar. O centrarse na parte oral da lingua tamén é algo que ao meu alumnado lle custa máis e, como observei en Ottawa, pódese fomentar a través do xogo, por exemplo. Outra cousa positiva das clases neste centro é que todo o alumnado ten unha competencia lingüística similar dentro do mesmo grupo, xa que do contrario son cambiados a outros niveis.\nTodo o profesorado do centro está moi implicado co alumnado, teñen reunións regulares con eles para falar do seu progreso e dos seus plans de futuro, desta maneira poden ofrecerlles o apoio e os medios dos que dispoñen para axudalos/as a acadar os seus obxectivos. Ademais, téñense en conta as diversas orixes de todas as persoas do centro, sempre establecendo diferenzas e similitudes co sistema canadense e incluíndo aspectos culturais cos que o alumnado se poida sentir identificado. Tamén se tratan a miúdo os problemas que adoitan xurdir do impacto que supón chegar a un novo país e, en moitos casos, estar lonxe das súas familias. O apoio psicolóxico é continuo, realizan talleres e teñen á súa disposición diversos modos de contactar con profesionais no caso de que o necesiten.\nA sala de profesorado\nCorredor con armarios\nPresentación sobre a cultura do traballo\nOrixe do alumnado do centro\nPresentación sobre o meu centro en Galicia\nXogo de mesa sobre a saúde\nEdificio libre de olores


Acordo extraxudicial para o agresor dun dirixente de Vox en Pontevedra ficar absolvido - SOCIAL - Sermos Galiza - Diario de intereses galegos\nRedacción 25 xuño 2019 16:42 h.\nEvaristo Montoya, o avogado do mozo absolvido\nA.de V.F, de 21 anos, pediu perdón a Rosales por o ter atacado cando este repartía propaganda de Vox o pasado 9 de marzo perto da praza de abastos de Pontevedra.\nPesaba sobre el unha acusación por un delito de lesións leves, polo que ficará absolvido ao se producir un acordo extraxudicial. A.V.F e Rosales víronse esta terza feira nos xulgados e o mozo, que xa o fixera días atrás, voltou a pedir perdón ao dirixente do partido ultra.\n"As partes deciden non entrar e o que se consegue é a absolución", dixo aos medios o avogado do agresor Evaristo Montoya, quen precisou que o acordo leva consigo unha indemnización por volta dos 400 euros.\nDe acordo co informe forense, a consecuencia da agresión o coordenador provincial de Vox presentaba cortes en meixela e beizos e un negrón nun ollo.\nO acordo entre as partes levou aparellada a retirada da denuncia por parte de Rosales, o que levou a Fiscalía a pedir a absolución por falta de probas.


Consulta a túa póliza - Previsión Mallorquina\nLA PREVISIÓN MALLORQUINA DE SEGUROS, S.A. comprométese a ofrecer un sitio web que sexa accesible ao maior número de persoas posible, independentemente da tecnoloxía de Internet que utilice ou da habilidade que teña..\nO noso obxectivo é cumprir as Directrices de Accesibilidade para Contido Web do W3C. Facemos melloras constantemente para cumprir estas directrices e o noso sitio web foi deseñado coas pautas de accesibilidade en mente.\nAs características para aumentar a accesibilidade do noso contorno inclúen:\nÉ o texto que aparece sobre as imaxes cando pasas o cursor por encima delas. O seu obxectivo é permitir a identificación das imaxes a aqueles navegadores que non as poidan mostrar. O texto alternativo non aparece cando se utiliza unha imaxe con fins exclusivamente estéticos.\nTratamos de escribir todas as ligazóns de texto para que teñan sentido incluso cando se lean fóra de contexto.\nO uso limitado da cor\nTratamos de empregar a nosa cor soamente con fins estéticos e que a información non se amose exclusivamente a través da cor. Con todo, se o desexas, podes utilizar as opcións do navegador web para elixir as túas propias cores. A forma de facelo dependerá do navegador que estás utilizando:\nEn Internet Explorer: selecciona Ferramentas >> Opcións de Internet > Xeral > Cores. En Mozilla Firefox: selecciona Ferramentas > Opcións > Contido > Cores. En Opera: selecciona Ferramentas > Preferencias > Tipos de letra e estilo de páxina. En Safari: selecciona Safari > Preferencias > Aparencia.\nEstes menús aparecerán no lado esquerdo das páxinas do sitio web. O teu lector de pantalla pode ler este menú e proporcionar acceso ás ferramentas desta páxina.\nMoitos documentos da web de LA PREVISIÓN MALLORQUINA DE SEGUROS, S.A. están en formato PDF. Se aínda non tes un lector de pantalla no teu ordenador que che permita abrilos, existen varias versións gratuítas dispoñibles en liña. A máis común é Adobe Acrobat Reader, dispoñible de forma gratuíta na web de Adobe. Adobe tamén ofrece unha ferramenta gratuíta en liña para converter documentos PDF a HTML ou texto.\nSe desexas obter máis información acerca da accesibilidade PDF, consulta o sitio Web de Adobe, na sección de accesibilidade. Para obter máis axuda cos ficheiros de Acrobat en xeral, así como unha ligazón para descargar Acrobat Reader, visita a páxina de axuda do sitio.\nNa maioría dos navegadores podes utilizar a seguinte combinación de teclas para cambiar o tamaño do texto na ventá do navegador. Se utilizas un sistema Microsoft Windows, usa a primeira táboa de referencia; se utilizas Apple OSX, usa a segunda. Preme nas dúas teclas ao mesmo tempo para executar unha acción de cambio de tamaño.\nAumentar tamaño CTRL e +\nDisminuir tamaño CTRL e –\nRestablecer tamaño CTRL e 0\nAumentar tamaño CMD e +\nDisminuir tamaño CMD e –\nRestablecer tamaño CMD e 0\nUnha alternativa para cambiar o tamaño da fonte é cambiar a resolución da pantalla. O procedemento dependerá do tipo de equipo que estás utilizando:\n– Os usuarios de PC deben seleccionar: Inicio > Panel de control > Pantalla > Configuración.\n– Os usuarios de MAC deben seleccionar: Preferencias do sistema > Pantallas > Resolución.\nAínda que nos esforzamos por cumprir as directrices e as normas aceptadas en materia de accesibilidade e usabilidade, aínda hai algunhas áreas da páxina web que esperamos poder mellorar.\nSe tes dificultades para acceder á páxina ou queres facernos algún comentario ou suxestión, ponte en contacto connosco.\nServizos exclusivos para os nosos asegurados.


Apoia unhas políticas de "Menos carne, mellor carne", lanzamos unha petición online - Amigos da Terra\nApoia unhas políticas de “Menos carne, mellor carne”, lanzamos unha petición online\nHome/Novas de Agricultura e Alimentación/Apoia unhas políticas de “Menos carne, mellor carne”, lanzamos unha petición online\nA crise do COVID-19 pon de manifesto a necesidade de apoiar un sistema alimentario máis sostible.\nA organización ecoloxista arrinca unha petición para esixir unha Política Agraria Común con medidas que poñan ás persoas e a Terra no centro.\nPiden reducir o consumo de carne e fortalecer as pequenas ganderías ecolóxicas e extensivas.\nHoxe 14 de maio, desde Amigos da Terra lanzamos unha petición online para modificar a Política Agraria Común (PAC), agora en proceso de revisión por parte dos Estados membros. No marco da campaña Menos carne, mellor carne, reclama ao Ministerio de Agricultura, Pesca e Alimentación que se contemple un sistema alimentario xusto e saudable, así como o apoio á gandería ecolóxica e extensiva, e unha moratoria á gandería industrial.\nO modelo actual de alimentación, liderado por grandes empresas, caracterízase por establecer unha produción e consumo intensivos e a gran escala; unha das causas das crises ás que se enfronta a humanidade como a alimentaria, a climática, e agora tamén a sanitaria. A gandería industrial forma parte desta trama con impactos severos tanto na xeografía española como en países do Sur Global. A crise sanitaria puxo de manifesto a necesidade de contar con modelos alimentarios sostibles e resilientes, nos que se aposte pola proximidade, a agroecoloxía e favorecer a economía social, apoiando ás persoas que traballan o campo.\nNa actualidade, os países da Unión Europea están negociando e revisando novas medidas para a PAC. Por este motivo consideramos que é o momento para introducir novos criterios de sostibilidade que garantan unha produción de carne de acordo aos límites planetarios e que aposte por modelos gandeiros agroecolóxicos. Para este fin é indispensable prohibir a gandería industrial. Asi, esiximos ao Goberno que inclúa estas propostas e sitúe ás persoas e ao planeta no centro do modelo alimentario.\nCon esta campaña online de sensibilización e presión política, queremos facer un chisco a un consumo alimentario responsable, así como ás persoas que traballan en proxectos de gandería ecolóxica e extensiva. Na súa comunicación, a organización alude a “postura” tan habitual en redes sociais, neste caso a “postura da boa”, para mostrar alternativas e medidas das que a xente debe sentirse orgullosa, para así poñer en valor os beneficios dunhas políticas baseadas en Menos carne, mellor carne.\nA gandería industrial é responsable dun bo número de impactos sobre o medio ambiente e as nosas sociedades, desde a degradación dos chans ou o uso masivo de tóxicos, ata o acaparamento de terras e o consecuente desprazamento de comunidades, entre outros. Doutra banda, a súa contribución á crise climática, coa emisión dun 14% das emisións de gases de efecto invernadoiro, as mesmas que as que provoca todo o transporte global, é cada vez máis coñecida. Á súa vez, caben destacar os seus efectos nocivos sobre a saúde; debido ao abuso de antibióticos no gando industrial, dáse un aumento nas resistencias microbianas das persoas, o que provoca que moitos antibióticos xa non sexan eficaces.\nNesta ocasión, centrámonos en destacar os beneficios dunhas políticas que promovan a redución do consumo de carne e aposten por unha gandería ecolóxica e extensiva. Así destacan que unhas medidas baseadas en “Menos carne, mellor carne” manteñen os nosos ecosistemas sans e vivos, respectando a natureza e os seus ciclos; contribúen á loita ante a urxencia climática; axudan a previr os incendios forestais; fixan poboación, ademais de favorecer o emprego no medio rural; respectan o benestar animal, e garanten a produción de alimentos de calidade.\nReclamamos ao Ministerio de Agricultura, Pesca e Alimentación que coide e protexa o campo e a alimentación, e que neste caso fágao apoiando proxectos de gandería ecolóxica e extensiva. Á súa vez anima á cidadanía a sumarse á petición e esixir unha revisión da PAC que contemple unhas políticas de consumo de acordo á capacidade ecolóxica da Terra.\nBy Angel Dorrío| 2020-05-14T13:45:05+02:00\t14 de Maio, 2020|Novas de Agricultura e Alimentación|Comentarios desactivados en Apoia unhas políticas de “Menos carne, mellor carne”, lanzamos unha petición online


O curso de diabetes chega ao seu fin con moita asistencia\nA Escola Rural de Saúde da Limia seguirá achegando a información dos profesionais sanitarios á poboación.\nGrupo de asistentes ao curso de diabetes organizado pola Escola de Saúde Rural da Limia.\nO. Ferreiro 4 de junio de 2017, 0:11\nO pasado xoves rematou o Curso de diabetes organizado pola Escola Rural de Saúde da Limia –en Xinzo de Limia– e impartido pola enfermeira Elisa Cadaya. Tras un total de 9 horas de formación e cunha asistencia máis que significativa, a organización das xornadas de formación manifestan a súa satisfacción. "O noso obxectivo é contribuír a unha vida máis saudable para a poboación da Limia".\n"A alimentación adecuada dunha persoa con diabetes é a mesma que deberiamos de facer toda a poboación", conluen as asistentes tralo curso. "Debe ser equilibrada e variada, incluíndo alimentos de todos os grupos e tendo en conta as cantidades de cada un deles segundo as necesidades que teñamos", conclúen.\nToda a sociedade debería aprender a comer de maneira saudable e facer actividade física de maneira regular. A Escola Rural de Saúde da Limia seguirá achegando a información dos profesionais sanitarios á poboación.\nxinzo formación diabetes\nPleno de "guante branco" para inaugurar o renovado Salón de Plenos\nO deputado limián Gómez Salgado reúnese co Secretario Xeral de Cultura da Xunta


O foro de automoción de Ribadeo lembrará a Eduardo Barreiros, o Henry Ford español | A Mariña Xa!\n13 horas Alcoa San Cibrao convoca aos traballadores a unha reunión o xoves\n14 horas O número de contaxiados en Lugo estáncase unha xornada máis\n16 horas O Concello de Viveiro reabriu as fontes públicas\n17 horas Testemuñas da pandemia: Sama, adestrador de baloncesto\n17 horas O Concello de Ribadeo comeza a prestar atención presencial con cita previa\n17 horas Mondoñedo reanudou as obras de mellora da residencia de maiores San Rafael\n18 horas Aprazado o festival Ether de Viveiro\nO foro de automoción de Ribadeo lembrará a Eduardo Barreiros, o Henry Ford español\n24 Ago 2019 Actualidade, Ribadeo Actualidade, Ribadeo\nO acto de presentación do VIII Fórum de Innovación e Formación sobre Vehículos, que tivo lugar nas instalacións do hotel O Cabazo, rematou cun ágape no xardín deste establecemento. Alí departiron todos os asistentes, entre os que se atopaban profesores, empresarios e tamén representantes políticos. O foro, que comezará o día 27, lembrará a figura de Eduardo Barreiros, o denominado Henry Ford español.\nAntes no acto de presentación do evento interveu a subdelegada territorial da Xunta, Marta Barreiro, que sinalou: “penso que para Ribadeo é un privilexio contar con este foro posto que é unha cidade referente en moitos ámbitos, e entre eses ámbitos está a formación na automoción, na electromecánica e no mantemento de vehículos”.\nBarreiro subliñou que “a Xunta de Galicia este ano quixo colaborar dun xeito especial cedendo a Apaga as instalacións do Centro de Capacitación Agroforestal Pedro Murias. Creo ademais que se está facendo un gran esforzo por parte da organización para levar con éxito esta actividade que aglutina a profesionais da automoción de primeira liña. Gustaríame destacar actuacións da Xunta de Galicia relacionados co ensino. En primeiro lugar, a aposta pola formación profesional dual, que é unha formación mixta entre os centros de ensino e as empresas. Neste senso a Xunta de Galicia incrementou case nun 60% os ciclos formativos de formación profesional dual e son 73 os proxectos que se van poñer andar este ano. En concreto aquí en Ribadeo son tres os ciclos medios de formación profesional que son a carrocería, a construción e atención a persoas dependentes. Agardamos que estes ciclos sexan todo un éxito e que se poidan ampliar no futuro”.\nO responsable da Área de Promoción Económica e Social da Deputación de Lugo, Pablo Rivera, dixo que “nesta provincia estase a traballar neste sector da automoción tanto dende o punto de vista educativo como dende outros ámbitos. Estase a converter nun piar fundamental de desenvolvemento e de futuro no marco da nosa provincia e a Deputación de Lugo non podía permanecer allea a este tipo de iniciativas, que ao final non só sitúan no mapa a un Concello de tal relevancia como Ribadeo senón que tamén teñen a capacidade de ubicar a provincia”. Rivera engadiu que “todo este tipo de actividades serven, non soamente dende o punto de vista da divulgación senón tamén dende o ámbito turístico e gastronómico porque supoñen situar durante uns días a Ribadeo como elemento crucial da automoción. Así que na Deputación de Lugo todo este tipo de accións son ben acollidas, porque durante este mandato o noso obxectivo vai estar na promoción económica e sobre todo daqueles sectores de futuro. Quero agradecer a todos a invitación e animar a profesores, alumnos de FP, estudantes e a aqueles curiosos que se sintan atraídos pola automoción a participar neste foro que está cheo de talleres e no que se darán a coñecer todos os avances tecnolóxicos. Paréceme interesante non só polo feito de falar de automoción senón por falar do futuro e do avance do sector que é o elemento diferenciador e o valor engadido deste foro.”\nPara Alfredo Llano, o presidente da Mancomunidade de Municipios da Mariña, “Apaga está facendo unha gran labor para a difusión e formación dunha profesión que agora mesmo está nunha crise que coincide con outras crises na industria e no medio ambiente. Polo tanto non soamente teñen que estar os profesionais atentos ao que sucede coa automoción senón que temos que estalo todos. Paréceme tamén interesantísimo que, agora que está moita xente de vacacións, sexa unha alternativa para A Mariña e para Ribadeo posto que a formación forma parte dun atractivo máis para a comarca. Como profesor creo que Álvaro Doural estanos dando unha lección clara, que non soamente debera ser na automoción senón que moitas outras ramas tiñan que estar explicando que é hoxe a formación profesional, que penso que é fundamental na vida laboral deste país. Apoiamos que se celebre na zona da Mancomunidade e concretamente en Ribadeo”. Llano amosouse sorprendido “da cantidade de xente que vai vir este ano ao foro e penso que iso é moi bo porque demostra que hai interese”.\nA alcaldesa en funcións de Ribadeo, Mariluz Álvarez, manifestou: “alégrome moito tamén que as instalacións do centro Pedro Murias se abran e que se poidan utilizar cada vez máis e teñan unha perspectiva de futuro e de dinamizalas cada vez máis, posto que as instalacións son fabulosas e é unha mágoa que non se lle dera unha utilidade e que non se puideran utilizar cotidianamente, entón quero dicir que noraboa por esa iniciativa, que de seguro que a partir de agora se vai seguir utilizando cara a outras iniciativas”. Álvarez Lastra dixo que “este foro ten de bo que na época estival teñamos eses referentes cun programa moi amplo, cunha grande cantidade de poñentes e talleres prácticos que axudan á formación e que é unha alternativa ao que no período estival estamos acostumados a facer que son festas e actividades culturais e lúdicas pero non a nivel educativo, eu creo que iso é un punto moi importante que debemos sinalar. Non soamente por ser en Ribadeo, do cal nosoutros como Concello estamos moi orgullosos polas potencialidades que ten e polo que supón que a xente a nivel turístico veña aquí, senón porque todos eses programas europeos que o profesorado coa súa dedicación fai, conseguen que as persoas que estean aquí transmitan e leven a imaxe de Ribadeo cara fora co cal estamos proxectándonos ao exterior e creo que iso é fundamental e moi importante”.\nE o presidente de Apaga, Álvaro Doural, referiuse á alta participación que se rexistrará a vindeira semana no VIII Fórum de Innovación e Formación sobre Vehículo e tamén á importancia da FP Dual: “a día de hoxe seguen chegando solicitudes e de momento estamos colléndoas todas aínda que fai xa vinte días que rematou o prazo. Ata hoxe hai sobre 85 participantes e moitos deles van poder durmir estes días nas instalacións da Escola Pedro Murias, grazas a iso creo que ven dado o aumento de participación e por contar tamén coa homologación da Consellería de Educación. Eu estou moi orgulloso da nosa dimensión europea e neste momento o foro é unha actividade importante nosa, pero hoxe en día o noso buque insignia é o programa Erasmus. Actualmente estamos en 22 países da Unión Europea con distinto tipo de relacións, estes días hai unha estudante italiana facendo prácticas aquí neste hotel e dentro duns días imos recibir a outros rapaces de Lituania e de Italia. Ademais temos catro proxectos en marcha, a verdade é que este ano foi moi bo para nós porque practicamente todo o que presentamos se nos aprobou e case sen recortes presupuestarios”.\nPara Doural “este Fórum ven facer unha pequena achega á necesidade de formación que hai, o sector necesita moita xente e non hai xente para poder incorporala á oferta de traballo. Aí está a formación profesional dual que hoxe estou convencido de que o futuro vai pasar por ela, se non conseguimos un achegamento entre os sectores produtivos e os centros de ensino imos pasalo mal todos. Eu auguro que algún centro vaino pasar mal, con posibilidades de pechar, e os sectores produtivos pola necesidade de xente ao peor teñen que cambiar de ubicación. Para evitar iso creo que temos que poñernos a traballar, sentarnos, falar e intentar resolver este tema porque é preocupante. Temos uns centros moi ben dotados, con excelentes profesores, pero non podemos seguir illados, traballando cada un polo seu lado. A formación dual permítenos esa posibilidade, entón creo que é importante tratar de establecer unha relación fluída para solucionar esta situación que se está dando neste momento”.\nA oitava edición do Fórum de Innovación e Formación sobre vehículos, organizado pola Asociación de Profesores de Automoción de Galicia (Apaga), celebrarase en Ribadeo dos días 27 ao 30 de agosto. Será por primeira vez no Centro de Formación e Experimentación Agroforestal Pedro Murias.\nEste Fórum, homologado pola Consellería de Educación, Universidade e Formación Profesional, está destinado a profesores de Transportes e Mantemento de Vehículos, profesionais do sector do automóbil, alumnos de Formación Profesional e universitarios, ademais de a afeccionados do mundo do motor.\nNo programa abordaranse temas como a dirección en vehículos con asistencia á condución, as nocións e fundamentos do lubricantes para motor, a organización de talleres, as últimas novidades en transmisións ou a propulsión híbrida eléctrica.\nO 29 de agosto, ás 19:30 horas, celebrarase asemblea xeral de Apaga e o día 30 ás 17:00 horas terá lugar a presentación da película ‘Eduardo Barreiros, o Henry Ford español’, dirixida por Simón Casal de Miguel e protagonizada por Manuel Regueiro, que estarán presentes no acto. Despois haberá unha mesa redonda na que participarán enxeñeiros da factoría Barreiros.\nEtiquetas APAGAforo de automociónRibadeo\nAnterior Desaconsellan o baño en Arealonga de Barreiros tralas analíticas de sanidade\nSeguinte Este domingo arredor de 400 piraguistas competirán na travesía de Foz


A Plataforma de Defensa do Verdugo aplaude que Augas de Galicia revogue a urxencia do trasvasamento - Pontevedra Viva\nVenres 12 de Xaneiro, 2018 ás 19:01 do Venres 12 de Xaneiro, 2018\nA Plataforma en Defensa do río Verdugo (Pladever) mostrou a súa satisfacción ante a decisión de Augas de Galicia de revogar a declaración de urxencia para acometer as obras de transvasamento do Verdugo. Desde este colectivo enténdese que, desta forma, pódense estudar alternativas eficaces sen causar problemas medio ambientais e adoptando medidas para lograr un uso responsable da auga.\nFernando Malvar, portavoz de Pladever, manifesta que é necesario que cada un dos concellos implicados debe buscar solucións satisfactorias para preservar o ecosistema e a biodiversidade da conca dos ríos Oitavén e Verdugo.\nEste colectivo cre que o estudo realizado por expertos en diversas materias desde un punto de vista científico para esta plataforma debe servir de base para adoptar "decisións racionais".\nEntenden que é preciso estudar outras opcións como unha auditoría da rede de abastecemento para evitar fugas da 40% da auga captada no encoro de Eiras, a procura de captacións subterráneas ou a instlación de minidesalinizadoras para zonas do sur da provincia.\nRepresentantes da plataforma manterán diversos encontros a partir do luns 15 con representantes públicos dos concellos afectados polos problemas de auga como Cangas ou Moraña.\nPontevedra Ponte Caldelas Arousa O Salnés Umia Trasvase do Verdugo\nA Oficina Técnica da Seca constata a mellora da situación das concas do Verdugo e do Lérez\nPladever conta cun estudo que valora como ineficaz o transvasamento do río Verdugo


Arquivos do Trasno: APADRIÑA UN LECTOR\nNas xornadas de bibliotecas celebradas durante o primeiro trimestre deste curso, presentáronnos esta actividade. Chámase "Apadriña un lector", e consiste en que alumnado do noso instituto se convirte en madriñas e padriños de lectura de nenos de infantil.\nPuxémonos en contacto co colexio Cid, co San Pedro de Visma e co de Prácticas, que son os que noso coles adscritos. Pero os únicos que nos confirmaron a súa participación son os dous últimos.\nTemos 39 voluntarios de 4º ESO. A primeira sesión será o luns 15 de maio, que virán o alumnado do colexio de Prácticas (alumnado de 5 anos) e o mércores 31 iremos ao colexio de San Pedro (alumnado de 3 anos). Non participan todos os voluntarios senon un por neno. Na primera tanda son 25.\nImos usar esta actividade como celebración das Letras Galegas que este año adícase a Carlos Casares polo que falaremos un pouco do autor e contaremos o cuento: "A galiña azul", e faremos unha actividade artística que teña que ver co conto e logo faremos parellas lectoras.\nEtiquetas: actividadeBiblio, ApadriñaLector, bibliotecas, fomento da lectura, letras galegas


Chega a versión estable 1.0 de Flatpak | Mancomún\nChega a versión estable 1.0 de Flatpak\nSe falamos de GNU/Linux e de xeitos de como instalar aplicacións, tradicionalmente faciamos a pregunta: En que distribución?\nIsto viña dado porque cada distribución ou cada familia de distribucións tiña o seu propio xestor de paquetes.\nNa familia Debian, como Ubuntu, Linux Mint, etc temos os paquetes deb que funcionan co xestor APT; na familia Red Hat, como Fedora, Suse, CentOS, etc temos os rpm; na familia Arch Linux, como Manjaro, Antergos, Parabola, etc temos os paquetes pkg manexados mediante pacman.\nEstes métodos de instalación integran a aplicación a instalar co propio sistema, isto ten vantaxes e inconvenientes. Unha das vantaxes é que se reutilizan bibliotecas de código compartida, pero isto tamén pode ser un problema, xa que de esta forma non se poden executar as aplicacións de xeito illado e unha vulnerabilidade nunha delas pode afectar a outras ou incluso ao sistema enteiro.\nEmpregando Flatpak, pódense evitar estes problemas, pois cada aplicación instalada vía Flatpak está illada do resto mediante técnicas de virtualización, ademais de que a aplicación se distribúe de forma idéntica independentemente da distribución coa que se queira empregar.\nDespois de dous anos dende a primeira versión, Flatpak alcanza a versión estable 1.0 que ven cargada de novidades como nos anuncian dende a súa páxina web.\nA lista completa de novidades está dispoñible no seu repositorio de GitHub, entre elas destacamos a mellora na rapidez das instalacións e actualizacións, a posibilidade da emisión dun aviso aos usuarios cando unha aplicación estea atinxindo o fin da súa vida e a petición de autorización de permisos ás aplicacións á hora de instalar estas.


Gramado mourisco: sementeira e coidado, os pros e os contras > O xardín\nGramado mouro: pros e contras\nA mestura de varias herbas, flores e cereais, que se parece a unha peza de prado florecido no xardín, é admirable.\nIsto é o que parece o céspede árabe, os segredos do cultivo, así como os pros e contras, serán discutidos aínda máis.\nSelección de plantas axeitadas\nPatróns de sementeira\nCoidado con xardín de flores\nEliminación de herbas daniñas\nCorte de pelo e corte\nDurante a época en que os mouros reinaban no norte de África e España (século VII-VIII), a arte do deseño da paisaxe, a arquitectura ea ciencia recibiron o maior desenvolvemento. Os europeos quedaron sorprendidos pola grandeza dos palacios, cidades e parques. Foi o céspede árabe que era a base dos exuberantes xardíns do palacio.\nNos seus luxosos parques, os mouros puideron encarnar a idea dun céspede que se asemella prados salvaxesmentres formaba parte da composición. Foi entón cando os europeos adoptaron as costumes dos seus veciños do sur, e ese xardín foi chamado mouro.\nDurante moito tempo, os céspedes, nos que non só crecen cereales senón plantas ornamentais, foron esquecidos.E só fai uns anos, o interese polos céspedes árabes comezou a regresar, e as súas incribles fotografías comezaron a adornar as portadas de revistas de temas.\nÉ importante! Os céspedes árabes non están deseñados para xogos e piqueniques, é mellor non correr sobre eles, porque non todas as culturas que compoñen o gramos son resistentes ao pisoteo.\nHoxe, os xardíns máis grandes do mundo adornan os céspedes árabes. E atópase o motivo desta expansión varias vantaxes:\nEste céspede non require cortes de pelo tediosos e regulares.\nSatisfeito co coidado mínimo.\nCambiando constantemente, xa que a floración dalgunhas plantas é substituída por outras persoas, e este proceso dura desde a primavera ata o final do outono.\nNon hai que preocuparse constantemente.\nFácil de renovar a próxima tempada.\nAlta decoración e variedade de cores.\nCrece mesmo en solos pobres.\nEntre os aspectos negativos do desembarco do xardín mouro indícanse a necesidade de sementar. De feito, a pesar da abundante autollevación duns Letniki ea estabilidade dos bulbosos, de cando en vez cómpre compactar as camas.\nCrecer nunha gran área vai esixir moito traballo, e será máis difícil realizar un seguimento do reasentamento das culturas.\nAdemais, hai que ter en conta que a variedade de herbas florais atrae non só bolboretas, senón tamén abejas, avispas e abejorros, eo polen dalgunhas plantas é un alérgeno forte.\nFai un xardín moorizo coas mans máis fácil do que nunca: elixe o equilibrio correcto de herbas e flores (10:90 ou 20:80) e séntaos ao teu gusto. A seguinte herba é adecuada para un gramos como:\nraiz de pastoreo.\nCon estas herbas están moi ben combinadas cedo plantas bulbosas:\nÉ importante! Os expertos aconsellan seleccionar máis de 10-15 elementos na composición.\nPara crear un fabuloso céspede deseñadores ofrecen estas flores:\ntrébol de pradera;\nNon obstante, esta lista non se pode limitar e dar rienda suave á fantasía, engadindo fermosos letniki perfumados: menta, tomiño, kosmeyu, liño, ageratum, escholtsiyu.\nTamén vale notar que, para un fermoso gramos, hai que escoller só plantas sin pretensións. Ao mesmo tempo, o céspede non se debe permitir que se converta nun monoplano dunha planta perenne, de xeito que non se comporte de forma agresiva cara aos seus veciños.\n¿Sabes? Os pétalos dalgunhas cores cambian de cor. Por exemplo, a medunidade desbloqueada ten unha cor rosa brillante e, cando se abre a inflorescencia e está listo para a polinización, os pétalos xira lilás. Cando a flor vólvese baleira do néctar, brilla, queda azul e case branca. Esta característica é utilizada polas abellas ao recoller o néctar.\nNon todos os que desexan cultivar un xardín de flores sabe como plantalo correctamente. En xeral, non hai ningún truco aquí, o principal é elixir o lugar ideal para o aterrizaje. Normalmente, tales céspedes son plantas á sombra das árbores, na beira dun depósito ou nos lados das pistas.\nTamén se debe ter en conta que as mesturas tradicionais de herba floración son sementadas en áreas abertas e ben iluminadas.\nPréstase especial atención á preparación do sitio. Prepare un lugar para plantar no outono para reducir o número de herbas daniñas.A trama está ben nivelada e elimínanse os guijarros e as raíces. A continuación, o chan é cavado ata unha profundidade de aproximadamente 30 cm e cuberto cun material escuro non tecido.\nNa primavera, os solos pobres son alimentados con fertilizantes minerais e as propias obras de sementeira están mellor planificadas a mediados do verán, cando a maioría das herbas daniñas voan en torno ás sementes.\nEn xuño, o agrofibre é eliminado e o chan está arado, polo que se emite. Neste momento, as raíces de herbas daniñas restantes son recollidas. Despois diso, a terra está compactada (rolo, barril, pesado por carga, etc.).\nSe o lugar elixido é propenso á inundación, paga a pena coidar do drenaje. Despois de todo, non importa o sinterismo das plantas, o estancamento da auga pode levar ao seu empobrecemento e ata a morte.\nUnha vez que o chan está preparado, podes comezar a sementar. O mellor momento para iso é xuño-xullo. Como xa se mencionou, o céspede árabe pode facerse de xeito independente e pode usar mesturas preparadas.\nÉ importante! Para obter mudas uniformes, recoméndase mesturar as sementes con area de río purificada (1: 3).\nComo antes de plantar o resto das plantas, antes de plantar un xardín árabe, o chan está regado.As sementes son sementadas a unha profundidade de 0,5-1 cm (máis profundamente non paga a pena, porque vai demorar a aparición de brotes). Despois do cultivo, o chan está compactado (para que as sementes non sexan lavadas), regadas e cubertas de agrofibra. Despois do remate da sementeira, espérase que se disparen preto de dúas semanas. É posible sementar un sitio de forma pareja, e facer illas de distintas plantas (ao principio para sementar cereais e entre elas as flores de prados).\nPodes dispersar as sementes en forma de tiras lonxitudinais e transversais en todo o sitio e coa axuda dun rastrillo uniformemente incrustado no chan. Despois: a superficie compáraa e rega. Non obstante, cabo destacar que con este método consómese máis semente.\nAo prepararse para a sementeira, hai que lembrar que a decoración como a herba moura é unha mestura de prados e cultivos de flores. Polo tanto, ao plantar, observan esa secuencia: as sementes de cultivo de céspede son sementadas e, a continuación, as plantas de flores.\nNon se preocupe en absoluto polo céspede árabe, pero debe facerse de forma oportuna e competente.\nO gramos de flores é vertido durante as dúas primeiras semanas despois de plantar de xeito gota para non danar os brotes novos.Cando todas as mudas son máis fortes, a humidade debería facerse cando sexa necesario (xeralmente o suficiente unha vez por semana).\nO céspede árabe debe ser regado pola noite ou no inicio da mañá. Hai que ter en conta que o chan debe estar saturado con 10-15 cm.\nAs herbas daniñas sobre este tipo de herba son eliminadas exclusivamente a man. Este é, en principio, a principal dificultade para crecer.\n¿Sabes? En Irlanda, as seccións de católicos e protestantes diferían facilmente: os católicos plantaron flores brancas preto da casa e os protestantes laranxa.\nPara formar un sistema raíz ramificado que extraiga de forma independente a humidade das capas máis baixas do solo, é necesario proporcionar aireación. Unha vez que o céspede non se pode soltar, úsase un método de perforación. Para iso, podes usar horquillas convencionais.\nCando coidar do xardín mouro non esquezas o fertilizante do solo. Como norma xeral, a alimentación faise o próximo ano despois do cultivo. Non fertilizar o gramos inmediatamente despois do cultivo - danará o crecemento das plantas. En xeral, o propio céspede comezará a indicar a necesidade de fertilizantes minerais (por exemplo, as plantas comezarán a quedar amarelas).\nOs aderezos máis óptimos son fertilizantes complexos destinados a céspedes floridos. Eles conteñen os nutrientes facilmente digeribles máximos necesarios.\nMow o gramos motley dúas veces por tempada:\nPor primeira vez - despois de que apareza a vexetación, pero antes de florecer as flores. Facer isto para que os verdes non supriman as inflorescencias.\nO seguinte corte faise despois de que finalice a época de floración (a finais de setembro). Neste momento, moitas flores xa están secadas, e as sementes xa estarán no chan. A altura desta corte é de 8-12 cm.\nA corte de outono lévase a cabo en clima seco e os greens quedan no lugar durante 3-5 días e só despois elimináronse.\nPara cortar un gramos, necesitará un cortador de herba (por exemplo, eléctrico) ou un cortador (eléctrico ou gasolina).\nSe as plantas de bulbos son plantas no gramos, son podadas no outono despois de que as follas morreron.\nOs céspedes perennes son cortados despois de que as perennes permanecen secas. Eses céspedes deben ser cortados a finais de xuño, cando os cultivos de primavera florezan e a finais de outubro (se hai plantas que florecen no outono). Tamén é preciso recordar que as sementes deben ser permitidas madurar e esmagar no chan.Neste caso, as mudas na primavera comezan a xerminar por si só, o que eliminará a necesidade de plantar e engadir novas plantas.\nSe hai moito tempo soñou cun céspede inusual na súa trama, entón o céspede mouro é o que necesita. Cunha boa selección de herbas e flores, fará as delicias coa súa aparencia e fragrancia asombrosas de verán a outono.\nMira o vídeo: 40 DIAS COM O GALAXY S9! (Abril 2020).\nEn 2020, Bielorrusia aumentará as exportacións de produción agrícola a 500 millóns de dólares\nQue alimentar o repolo: remedios populares\nRevista Pan Amarelo © Copyright 2020 | Gramado mouro: pros e contras


COMEZA A "CAMPAÑA DE NADAL DO COMERCIO LOCAL" ORGANIZADA POLO CONCELLO E A ASOCIACIÓN DE COMERCIANTES DE NARÓN\nO edil de Promoción Económica, David Pita, presentou a iniciativa xunto coa secretaria da Asociación de Comerciantes de Narón, Susana Oreona\nNarón, 14 de decembro de 2021. O Concello de Narón organiza un ano máis a “Campaña de Nadal do Comercio Local”, organizada co fin de incentivar e premiar as compras no pequeño comercio da localidade durante a tempada de Nadal. O edil de Promoción Económica, David Pita, presentou a iniciativa xunto coa secretaria da Asociación de Comerciantes de Narón, Susana Oreona. A esta campaña poden adherirse, de balde, todos os pequenos comercios da cidade que cumpran os requisitos establecidos nas bases, que se poden consultar na web: www.comerciodenaron.com. O concelleiro explicou que a campaña rematará o vindeiro 31 de decembro.\nPita indicou que a campaña se divide en catro accións: unha de fidelización e tres concursos, de fotografía e vídeo felicitación na web e outro de viralización nas redes sociais. “É unha campaña na que se aposta pola dixitalización e a modernización do comercio que esperamos que teña unha moi boa acollida”, asegurou o edil, apuntando que “está pensada para compartir a través das redes sociais e animar á xente a que merque nos pequenos comercios de Narón, que nos fan cidade, polo que animamos ás veciñas e veciños e tamén aos propietarios deses pequenos comercios a sumarse a esta campaña”.\nPola súa parte, Susana Oreona agradeceu a colaboración do Concello e explicou que “a clientela sempre atopará o apoio dos comerciantes para poder participar, polo que lles axudaremos a subir as fotografías, vídeos ou aclararemos calquera outra dúbida que poidan ter sobre esta campaña”.\nEn canto á campaña de fidelización “sube o teu tícket”, os clientes terán que rexistrarse na web da campaña, facer unha foto a cada ticket de compra por un importe superior a 10 euros e subilo á web do concurso, para poder participar no sorteo de catro cestas de Nadal, valorada cada unha delas en máis de 180 euros. No caso daqueles clientes que suban máis de catro tickets tamén entrarán no sorteo de dous vales de compra por importe de 500 euros cada un e outros dous de 300 euros cada un.\nPara participar no concurso de fotografía os clientes rexistrados na web terán que subir unha foto –o máximo serán dez- no interior dalgún dos comercios participantes na campaña e compartila para recibir votos. As dez con máis votos entrarán no sorteo de tres vales de compra de 100 euros. Así mesmo, para poder participar no concurso de vídeo felicitación haberá que subir á web un vídeo –de curta duración- felicitando o Nadal dende un recuncho da súa casa e felicitando tamén nel a un dos comercios adheridos á “Campaña Nadal 2021”. Terán tamén que compartilo para recibir votos e poder entrar no sorteo de tres vales de compra de 100 euros.\nAsí mesmo, levarase a cabo no marco desta campaña unha estratexia de viralización en redes sociais para difundila e propiciar a participación de máis persoas. Esta estratexia terá como recompensa dous premios de 100 euros cada un, que deberán canxearse nos comercios participantes.\nO concelleiro de Promoción Económica informou que os pequenos comercios da localidade que queiran sumarse a esta campaña poden facelo a través da web: www.comerciodenaron.com, do correo electrónico: nadal2021@eventi.es ou a través do Whatshapp (607 391 660 ou 613 138 107). Todos os establecementos participantes terán na súa fachada ou escaparate un cartaz identificativo.\nA información ao completo da campaña e os comercios adheridos poden consultarse na web comerciodenaron.com.


Enviar evento - Hai Pontes\nHome Enviar evento\nSe queres participar nas xornadas… Envía a información das túas interaccións a través deste formulario!! Súmate a “Hai Pontes. Catro días para debuxar a radiografía dun oco”!!\n*Este é un formulario cunha vontade meramente informativa para que cada grupo e/ou persoa poida difundir as súas interaccións a través dos diversos espazos de “Hai Pontes. Catro días para debuxar a radiografía dun oco” habilitados para esta cuestión. ECOAR))) e Teatro Ensalle non se fan responsables das diversas interaccións realizadas por cada grupo ou persoa. Enténdese que cada grupo e/ou persoa que envía os seus datos a través do presente formulario coa finalidade de divulgar a información da súa interacción conta cos permisos e comunicacións correspondentes, e que ademais atense á normativa legal vixente para levalos ao cabo. Cada grupo e/ou persoa permite divulgar os seus datos a través das diversas canles que se habiliten por “Hai Pontes. Catro días para debuxar a radiografía dun oco” que, en calquera caso, será sempre certa. Enviando os datos a través deste formulario acéptanse os presentes termos.


Vieiros: Galiza Hoxe - Touriño insiste: "Galiza resiste mellor a crise"\nREACCIÓNS AOS DATOS DO PARO\nTouriño insiste: "Galiza resiste mellor a crise"\nO BNG exixe medidas para asegurar que os cartos cheguen ás empresas e ás familias e o PP fala de insolvencia do bipartito para atallar o aumento do desemprego.\nRedacción - 18:22 03/02/2009\nTags: desemprego paro valoracións xaneiro\nUnha vez máis, os diferentes partidos políticos coinciden na diagnose do problema, non no tratamento. O presidente da Xunta, Emilio Pérez Touriño, admitiu que as estatísticas do paro coñecidas este martes son "un mal dato" mais reiterou que "Galiza se está a comportar mellor". Recordou que é "a comunidade autónoma na que menos medrou o desemprego no último ano" e insistiu en que "contamos cunha economía máis equilibrada". Nesta liña, asegurou que a política do PsdeG "respondeu e responderá a estes problemas do mercado laboral con unidade, concertación e activando medidas de inversión pública, de apoio para que o crédito chegue á empresa e salvagardando a política social".\nPola súa banda, o candidato do BNG á presidencia da Xunta, Anxo Quintana, lamentou as cifras de desemprego e asegurou que estas persoas hoxe paradas son "o auténtico rostro da crise". Así, exixiu ao goberno estatal que "se asegure de que as inxentes cantidades de cartos que se deron aos bancos cheguen ás familias e ás empresas". Asemade, insistiu na súa proposta de crear un instituto de crédito galego e lamentou que os parados galegos cobren unha prestación inferior á media estatal reiterando a necesidade de crear un complemento específico para as axudas aos desempregados.\nFinalmente, a portavoz de Traballo do Partido Popular, Beatriz Mato, considerou que os datos do paro "demostran a insolvencia da actual Xunta para atallar a decadente situación económica polas súas medidas inconexas e baseadas na propaganda". Na mesma liña cuestionou a responsabilidade do bipartito por falar de "plus de resistencia da economía galega fronte ao drama de máis de 200 mil parados". Así, asegurou que mentres que o anterior goberno deixou unha Galiza "puxante, que creaba emprego e vía diminuír o paro, o bipartito converteuno nun país decadente, que destrúe o traballo e no que sobe o paro".\nPartido Socialista de Galicia (PSdeG)\nO Presidente da Xunta recordou que en Galiza é onde menos medrou o desemprego no último ano


De Centroeuropa ao Museo: 400 adornos de Nadal en vidro soprado e pintado expóñense no Sexto Edificio - Pontevedra Viva\nAdornos de Nadal de vidro soprado e pintado que se amosan en "Sopros de Nadal"\nDe Centroeuropa ao Museo: 400 adornos de Nadal en vidro soprado e pintado expóñense no Sexto Edificio\nMércores 27 de Novembro, 2013 ás 16:59 do Mércores 27 de Novembro, 2013\nExhibición de soprado de vidro na exposición "Soplos de Navidad"\nAnxiños, animais de todo tipo, bolas decoradas, bonecos de neve, estrelas, figuras de Papá Noel ou virxes. Son algúns dos máis de 400 adornos de Nadal elaborados en vidro soprado e pintado que compoñen a mostra Sopros de Nadal. Poderase visitar ata o 12 de xaneiro no Sexto Edificio do Museo de Pontevedra. Forman parte da colección privada dunha muller pontevedresa que os cedeu desinteresadamente para a súa exposición.\nTodos estes adornos de cristal están elaborados de forma artesanal por vidreiros centroeuropeos, coñecidos como os mellores artesáns nesta especialidade. Dous deles, Barbora Kulhava e Marek Kulhavy, que traballan nunha vidrería tradicional da República Checa, participarán este xoves, ás 20.00 horas, na inauguración da exposición. Serán os encargados de levar a cabo unha demostración de soprado de vidro.\nNa presentación da exposición, comisariada por Fátima Cobo, Barbora Kulhava destacou a ampla tradición que existe en Centroeuropa na fabricación destes adornos, unha costume que comezou hai 200 anos. Moitos deles seguen facéndose de xeito artesanal, realizando pezas elaboradas a base de contas de vidro soprado que pratean, pintan, cortan e engarzan con arame. Cada unha destas pezas tardan seis días en completala.\nEstes deseños, enviados a toda Europa, adornan agora os árbores de Nadal de medio mundo. Pero a súa orixe non foi esa. Os artesáns do vidro competían entre eles para ver quen era capaz de soprar a bola máis grande sen reventala. Aos poucos comezaron a utilizarse, tras seren pintadas, como elementos decorativos, unha costume que se popularizou a mediados do século XIX, momento no que moitas familias optaron por esa vía de traballo.\nÿ a primeira mostra destas características que se abre ao público nun museo español, tal e como destacou a deputada Ana Isabel Vázquez. Trátase de adornos de vidro de orixe francesa, checa ou rusa principalmente, "pequenas xoias que nos mostran aspectos da nosa historia", xa que cada un deles reflexa o estilo da época na que se crearon ou recollen detalles de episodios históricos como a carreira espacial emprendida por Rusia nos anos 60.\nPola súa banda, o presidente da Deputación, Rafael Louzán, asegurou que esta exposición "é un paso máis" na apertura do Museo a todos os públicos. "Está en plena acción, máis vivo ca nunca" afirmou, antes de engadir que "está marcando a pauta e ofrecendo un produto diferenciado", o que lle permitiu incrementar, dixo, nun 50% o número de visitantes. "ÿ un museo pensado para todos os públicos e esta mostra vai ser un referente en toda Galicia".\nDe feito, a mostra complementarase con obradoiros de figuras de Nadal, visitas guiadas e proxección de películas de temática de Nadal. Así, os días 6, 13, 20, 27 de novembro e 4 e 11 de decembro haberá un obradoiro de figuras vitorianas. O obradoiro desenvolverase en dúas quendas, de 17:00 a 18:30 horas e de 19:00 a 20:30 horas e cun número máximo de 12 participantes por quenda.\nOs días 23, 26, 27, 30 de decembro e 2 e 3 de xaneiro en horario de 11.00 a 13:30 horas os nenos serán os protagonistas, con obradoiros de adornos con contas de vidro, destinado a nenos e nenas de entre 5 e 12 anos. Esta actividade completarase cunha visita guiada á exposición e o xogo Atopa o Nadal no Museo, para un máximo de 15 persoas. Finalmente, o 27 de decembro e o 3 de xaneiro ás 18.00 horas proxectaranse filmes relacionados co Nadal.\nExposición "Sopros de Nadal", adornos de vidro soprado e pintado no Museo de Pontevedra\nAnxiños, animais de todo tipo, bolas decoradas, bonecos de neve, estrelas, figuras de Papá Noel ou virxes. Son algúns dos máis de 400 adornos de Nadal elaborados en vidro soprado e pintado que compoñen a mostra Sopros de Nadal. Poderase visitar ata o 12 de xaneiro no Sexto Edificio do Museo de Pontevedra. Forman parte da colección privada dunha muller pontevedresa que os cedeu desinteresadamente para a súa exposición\nNa procura dun Nadal divertido entre os fondos do Museo\nAmplían as visitas guiadas a 'Sopros do Nadal' ante o éxito de público\n40 obras inéditas do pintor Antón Pulido, ata o 12 de xaneiro no Sexto Edificio do Museo\nPor Alejandro Espiño & Mónica Patxot | Xoves 21 de Novembro, 2013


CARACOCHAS: Camiño dos Faros. Etapa 6 Camariñas - Muxía\nCamiño dos Faros. Etapa 6 Camariñas - Muxía\nN43 07.785 W009 10.982\nN43 06.184 W009 13.086\nO camiño dos Faros e unha gran ruta de sendeirismo que recorre todo o litoral da Costa da Morte entre Malpica e o Cabo Fisterra; fragmentado en oito etapas recorre por sendeiros acantilados, praias, rías ou os seus faros... unha aventura espectacular que en 200 km nos achegará a cada rincón da Costa da Morte. Dende aquí queremos agradecerlle aos Traskis o seu traballo altruísta tanto por trazar este roteiro como por mostrárnolo a todos de forma desinteresada; ahh e non dubidedes en visitar a súa web caminodosfaros.com\nA sexta etapa do Camiño dos Faros como tamén o foi a terceira é unha de esas xornadas de transición entre etapas, pero non por elo deixa de ser unha etapa chea de interese. Esta xornada vai a ser a máis longa de todas, e esa será a única dificultade; unha ruta practicamente de interior recorrendo a parte máis profunda da desembocadura do río Grande, pistas forestais, esteiros, praias ou pequenas aldeas. Sobre o papel pode ser unha das etapas menos atractivas do Camiño dos Faros, pero seguro que vos sorprenderá.\nDespedímonos de Camariñas buscando un pequeno paseo que transcorre por abaixo da conserveira cara a praia de Area da Vila, atravesamos o areal por un pequeno carreiro ao fondo da praia e xa tras atravesar unha pequena puntiña chegamos á próxima praia de Ligunde e buscando a enseada da Basa.\nA enseada da Basa é un pequeno brazo de mar que se adentra ata a zona de Xaviña; de gran riqueza intermareal esta cuberta por unha area con moito limo, moi fangosa que coa baixamar quedan ao aire multitude de nutrintes que son alimento de paxariños ou marisco de area. Por tramos temos que camiñar sobre as areas da Basa e loxicamente debemos ter coidado, areas que nos afundirán os pés, ou zonas con moitas algas que poden ser esvaradías. Si camiñamos en silencio será frecuente atoparnos con algún paxariño.\nTocamos a estrada en Xaviña para uns metros máis arriba volver a adentrarnos de novo nos camiños de terra, agora tomamos dirección ao monte da Insua; entre piñeiros, imos andando por un puntal que separa a enseada da Basa da desembocadura do río Grande. Zona cómoda de andar ata que cheguemos a darlle a volta a punta, na que nos meteremos na zona areosa do esteiro do río Grande, zona de gran beleza e que acabaremos abandonando na zona da praia de Ariño para facer a partir de aí uns catro quilómetros de zona rural e asfaltada ata a Ponte do Porto.\nA Ponte do Porto é a segunda vila en importancia do concello de Camariñas, e onde se sitúa a ponte pola que abandonaremos o mesmo para cruzar á outra ribeira do río Grande. Xa na outra beira do río continuamos a carón do río en dirección á desembocadura; transitamos por un pequeno paseo fluvial onde podemos ver algunha que outra lancha amarrada a terra e os restos de unha pequena carpintería de ribeira. Ao fondo xa está cereixo e abandonamos as terras de Camariñas.\nChegamos a Cereixo, probablemente a aldea con máis pasado de toda a etapa, ou polo menos é a localidade que máis restos antigos conserva; mentres camiñamos xa vemos ao lonxe e dentro do pazo barroco de Vila Purificación un hórreo de 19 pés. Ao chegar a Cereixo collemos a pasarela que vai pola ribeira do Riotorto; é unha zona moi bonita, con un antigo muíño de mareas de época moderna e desembocaremos na medieval igrexa de Santiago. Co camiño mollado teremos que ter en conta que o entarimado de madeira é moi esvaradío, e é bastante fácil acabar no chan. Xa abandonando Cereixo podemos ver a torre medieval, unha construción castrense do século XVII levantada polos señores de Calo e Carantoña para o control e defensa da zona; actualmente é unha edificación de uso privado e polo tanto tan só a poderemos contemplar dende o exterior.\nA Cereixo podemos consideralo o punto medio da etapa, agora ata a praia de Lago réstannos uns sete quilómetros, os primeiros metros imos a facelos por unha pista asfaltada. Axiña a deixamos para adentrarnos por unha zona de piñeiros en dirección ao mar. Os camiños son cómodos de andar, descendentes ata o mar pero agradables e con bastante sombra. Ao chegar a ribeira do río Grande podemos ver a zona pola que transitamos ao inicio da xornada. Entre tramos de monte e zonas de costa con espectaculares vistas tanto de Camariñas como de Muxía imos avanzando ata a praia de Lago pasando antes polos areais de Area Grande ou Leis.\nChegamos a un pequeno faro que fai funcións de sinalización da entrada do río Grande e xa estamos na praia de Lago, unha xeitosa praia de areas finas e brancas moi concorrida pola xente da zona no verán. X estamos no concello de Muxía, debemos atravesar a praia ata un pequeno río que desemboca no mar e este é seguramente o lugar máis lóxico da etapa para facer un descanso e poder xantar algo antes de continuar a marcha. En verán e frecuente que esté aberto algún dos chiringuitos.\nA etapa como dixemos é a máis longa de todo o Camiño dos Faros, e desde a praia de Lago e despois de recuperar folgos poñemos rumbo a praia de Moraime. Ao fondo da praia de Lago tomamos a pasarela de madeira que nos leva a unha pequena estrada. A etapa volvese a converter en rural, moita pista asfaltada e atravesando aldeas como Merexo ou os Muíños. Desde esta zona imos a confluír co Camiño de Santiago, e estaremos acompañados por bastantes peregrinos. O dia que fixemos esta etapa chovía bastante polo que tivemos que improvisar unha alternativa na zona dos Muíños. A ruta sinalizada baixa por un sendeiro entarimado de madeira, pero dado o esvaradío que estaba buscamos unha pista alternativa que nos achegase a praia de Moraime.\nQue os peregrinos se dirixisen de non era casualidade, en Moraime atopase un vello mosteiro ao que se dirixían os devotos despois de visitar os restos do apóstolo Santiago. Nós continuamos a ruta camiño a Muxía volvendo ao interior primeiro pasando por Chorente para rematar o camiño na entrada de Muxía. Para rematar a etapa o que imos a facer e darlle a volta a vila, Ascendemos o Corpiño a carón da igrexa de Santa María e dende o alto xa temos unha boa vista da igrexa da Barca e do seu faro.\nA tradición dí que a Virxe chegou a este lugar a bordo de unha barca de pedra, lancha que quedou quilla arriba e que actualmente se chama Pedra de Abalar. A capela é un dos templos marianos máis antigos de Galicia, data do século XII con continuas reformas, a última de 2014 debido a que o templo foi arrasado por un incendio provocado por un raio. A Virxe da Barca é unha das de máis devoción de Galicia.\nRematamos a ruta na zona do Coído pasando antes pola única estada para secar congro que queda en Galicia. Esta sexta etapa do Camiño dos Faros é a máis longa, e na que máis quilómetros de interior hai; pero seguro que tamén vos vai a gustar.\nPublicado por Caracochas ás 18:15\nLocalización: Muxía, A Coruña, España


El besugo - De pinchos\nEsté é un bar dos de toda a vida, cheo de xente, e non precisamente da máis nova. Así que tendo en conta os bos pinchos que dan nos bares do Húmedo, non é unha mala referencia. Penso que faría as delicias dun dos meus máis fieis seguidores, A Randeeira.\nOfrecéronnos mexillóns e chourizo con patacas. Eramos catro, e pedimos dous de cada... todo boísimo. Sobre todo, o chourizo guisado fixo as delicias de Sasa, a nosa amiga da República Checa á que lle encanta o chourizo, o xamón, a cecina... e á que recollemos en León xunto con Óscar para achegalos a Pontevedra, onde ían a pasar o fin de ano.\nHei de decir que, para eles, o "traballo de campo" resultou un tanto estresante ó principio: chegar, pedir, fotografiar, degustar... pero ó pouco tempo se fixeron coa mecánica do xogo como se nada. Vamos, que case nos gañan e todo. Moitas grazas por aguantarme, rapaces.\nRúa Azabachería nº10. León.\nComentarios (1) - Categoría LE.León - Publicado o 26-02-2007 23:23\n1 El besugo, La bicha... ¡que tempos de pequeno (e no#blgtk08#n tan pequeno) percorrendo o Húmedo co meu tío avó!\nComentario por Manoel Foucellas (27-02-2007 09:32)


Redacción | Martes, 31 de Outubro de 2017, 10:43\nARCHIVADO EN | ex alcalde Vigo abuso acoso Inspección de Traballo\nManuel Pérez, durante el juicio.\nO ex alcalde de Vigo polo PP Manuel Pérez negou "rotundamente" acosar ou facer insinuacións sexuais a unha traballadora cando exercía como inspector de traballo, no xuízo que se celebrou contra el este martes, acusado dun suposto delito de abuso por parte de funcionario, na Sección Quinta da Audiencia Provincial de Pontevedra, con sede na cidade olívica.\nNa súa declaración, o ex rexedor recoñeceu que, durante unha inspección na panadería na que traballaba esta muller, sospeitou que estaba a traballar de forma fraudulenta (aseguraba que o traballo era ocasional e que estaba en período de probas), polo que solicitou á empresa que presentase diversa documentación na sede da Inspección de Traballo días máis tarde.\nMentres que o Ministerio Fiscal sostén que Pérez pediu que fose expresamente esa empregada a que se reunise con el, "porque lle gustaban os seus ollos", o acusado negou ese extremo, e engadiu que "a práctica habitual" é que sexan os propios empresarios ou as súas xestorías os que acudan a presentar a documentación.\nDo mesmo xeito, negou tallantemente que, tal e como sostén a Fiscalía e a propia denunciante, tivese un comportamento inadecuado coa traballadora cando esta acudiu ao seu despacho, que lle pedise o seu teléfono, que lle fixese insinuacións ou que lle realizase tocamentos ou tentase bicala.\nSegundo Manuel Pérez, a muller recoñeceu que non estaba contratada nin asegurada na panadería e que compaxinaba o cobro do soldo co da prestación por desemprego. "Díxenlle que iso era unha infracción grave e pediume que non lle quitase o paro porque era o pan das súas fillas", apuntou o ex rexedor.\nA partir de aí, tras producirse a denuncia dos supostos abusos (interposta pola parella dela, sen o seu coñecemento), o entón inspector de traballo apartouse do expediente incoado á empresa. Segundo xustificou, interpretou que debía facelo ao estar pendente de resolución unha denuncia penal.\nPola súa banda, a traballadora denunciante mantivo no xuízo que acudiu á Inspección de Traballo a entregar unha documentación requirida por Manuel Pérez tras a visita realizada á panadería días antes, e asegurou que foi ela persoalmente porque así llo indicou o seu xefe (por petición do acusado), quen lle pediu que fose "amable co inspector".\nSegundo relatou ante o tribunal, no encontro co acusado este interesouse pola súa situación laboral, e aseguroulle "que non gañaba nada" sancionándoa, á vez que lle insinuou que, para pasar por alto a súa situación irregular na empresa, "esperaba algo a cambio".\nA muller sinalou que, nun momento dado, Manuel Pérez agarrouna polos brazos, bicouna na boca, tocoulle as nádegas e tentou tocarlle o peito, e que, antes de que ela marchase "chorando e moi nerviosa", advertiulle de que non o denunciase.\nAsí mesmo, a traballadora recoñeceu que a súa parella denunciou os feitos en comisaría sen o seu consentimento, xa que ela era partidaria de non facelo por temor a que ese incidente lle puidese ocasionar problemas na súa vida laboral.\nDo mesmo xeito, a muller incidiu en que o seu xefe lle pediu retirar a denuncia porque o inspector era unha persoa "con moito poder" e podería prexudicala a ela e á empresa. Segundo o seu testemuño, o xefe chegou a ofrecerlle 6.000 euros para que retirase a dita denuncia, que ela rexeitou.\nO responsable da empresa negou que presionase a traballadora, e xustificou que fose ela a que acudiu á cita co inspector, porque llo pediu como "un favor", ao estar el ocupado (a pesar de que foi el mesmo quen levou á súa empregada ata a sede da Inspección de Traballo).\nNa exposición do seu informe final, a Fiscal mantivo as súas conclusións e a súa petición de pena (un ano e medio de prisión e inhabilitación por 7 anos), ao dar crédito á declaración da muller. Segundo sinalou, o testemuño da traballadora ten máis credibilidade ao non haber inimizade previa nin posterior, e ao constatarse que, lonxe de obter un beneficio pola denuncia, a muller resultou prexudicada: deixou de traballar nesa panadería, tivo que ir a Barcelona, foi sancionada e tivo que devolver o que cobrara de paro fraudulentamente.\nA representante do ministerio público tamén apuntou que, durante a entrevista entre Manuel Pérez e a traballadora, "consumáronse" as pretensións sexuais do acusado, que chegou a tocar as nádegas e a bicar á muller. Tamén considerou acreditado que o xefe da panadería "se asegurou" de que fose ela, e non outra persoa, a atoparse co inspector, e que logo tentou disuadila para que retirase a denuncia.\nPola súa banda, a defensa de Manuel Pérez negou a existencia de delito e pediu unha sentenza absolutoria, ao considerar probado que foi a traballadora a que acudiu á cita coa intención de "influír no inspector" para que non a sancionasen pola súa conduta.\nSegundo sostivo o letrado, ao ver que a súa pretensión fracasou, a muller urdiu "un relato falso e calumnioso" sobre acoso sexual, para presionar a Manuel Pérez, nun "exercicio de fabulación". "A conduta denunciada non é conciliable coa traxectoria inmaculada do acusado", engadiu a defensa, e aludiu á "brillante e destacada folla de servizos" de Pérez como funcionario e como cargo público.\nFinalmente, tras proclamar que a traballadora "é unha mentireira e unha defraudadora", incidiu en que o seu testemuño é "insólito e extravagante". "Resulta inconcibible que ninguén oíse nada, nun edificio público, con paredes e portas delgadas, onde non hai privacidade, e con constante trasfega de persoas", concluíu.


AS DERRADEIRAS FUNCIÓNS SERÁN O VENRES 30 DE SETEMBRO E O SÁBADO 1 DE OUTUBRO\n"A ópera dos tres reás" do CDG conclúe a súa xira esta fin de semana no Pazo da Cultura de Narón\n[28/09/2011] O Centro Dramático Galego (CDG) finaliza en Narón o período de exhibición de A ópera dos tres reás, o seu primeiro espectáculo musical de gran formato, coas dúas derradeiras funcións que terán lugar no Pazo da Cultura este venres 30 de setembro, ás 20.30 horas, e o sábado 1 de outubro, ás 20.00 horas. Péchase así unha extensa xira de tres meses durante a que a versión galega do clásico de Bertolt Brecht e Kurt Weill congregou a milleiros de espectadores ofrecendo un total de 34 funcións en 12 localidades dentro e fóra de Galicia.\nCon Quico Cadaval na dirección escénica, Diego García Rodríguez na musical e Luis Tosar á cabeza dun extenso equipo artístico, A ópera dos tres reás desenvolve unha esixente e vertixinosa posta en escena cunha vintena de cancións que os actores e músicos interpretan en directo durante as súas dúas horas e media de representación. Producido co patrocinio de Novacaixagalicia, Fundación Cidade da Cultura e Fundación Gaiás-Cidade da Cultura, o espectáculo enmárcase así mesmo na celebración do Ano da Música de Galicia.\nVinte números musicais\nUn total de 11 actores-cantantes galegos defenden nesta gran produción da compañía pública. Ademais de Luis Tosar -quen interpreta a Mackie da Faca no que constituíu o seu regreso ás táboas despois de cinco anos— Marcos Orsi, Muriel Sánchez, Begoña Santalices, César Goldi, Alba Messa, Víctor Mosqueira, Mónica de Nut, Marta Pazos, Fran Pérez "Narf" e Sergio Zearreta integran este destacado elenco.\nXunto con eles, sobre o mesmo escenario e seguindo a batuta de Diego García, unha banda de oito músicos -Suso Alonso, Rui Bandeira, Pablo Castaño, Andrew McNeill, Saúl Puga, David Rodríguez, Adrián Viñas e Vadzim Yukhnevich- executa en directo a partitura deste clásico do século XX, que marcou un importante punto de inflexión na relación entre o teatro e a música e que forma parte do noso imaxinario colectivo a través de cancións tan coñecidas e interpretadas como A balada de Mackie Navalla.\nNa ficha artística deste proxecto figura, ademais, outra manchea de recoñecidos profesionais da escena galega, implicados directamente no desenvolvemento desta produción xunto co equipo técnico propio do CDG. Entre eles, Pepe Sendón asina a tradución do texto orixinal e a adaptación das cancións ao galego, Baltasar Patiño deseñou o espazo escénico e a iluminación, Carlos Alonso encargouse do deseño de vestiario e Cloti Vaello, da súa coordinación; Ramón Bermejo, da dirección de canto; Suso Alonso, da coordinación musical; Nuria Sanz, da axudantía de dirección; Guillermo Vázquez, do deseño de son; Mónica García, da coreografía; e Trini Fernández Silva, da maquillaxe e perruquería.\nNa adaptación de Quico Cadaval -responsable tamén da dramaturxia-, A ópera dos tres reás propón un achegamento fiel á obra orixinal, mergullándose no "universo imaxinario" dos seus autores a través de claros acenos á opereta, ao cinema cómico, ao folletín romántico, ao surrealismo, á banda deseñada, á novela de crimes ou á aventura trasatlántica, entre outros elementos tirados da cultura popular europea dos anos vinte e trinta do pasado século. Esta ollada "caleidoscópica" apoia o desenvolvemento desta historia contada -en palabras do seu director- "a través das leis do cabaré".\nA acción transcorre ao longo de 45 vertixinosas horas nos baixos fondos de Central City, onde a ambición, os soños, a traizón, a mesquindade, o desexo e a beleza son os ingredientes dun cóctel explosivo, sempre no punto de ebulición. Neste escenario habitado por delincuentes, mendigos, prostitutas e policías corruptos campa ás súas anchas o famoso gángster Mackie da Faca (Luis Tosar), cuxo historial delituoso non para de medrar en conivencia con Tigre Brown (César Goldi), xefe da Policía e o seu amigo persoal. Pero todo se torce para o "capitán" dos bandidos locais cando decide casar con Polly Peachum (Muriel Sánchez), a filla do rei dos mendigos (Marcos Orsi), quen está disposto a calquera cousa para acabar con ese matrimonio e recuperar a súa pequena das mans do que para el é o "maior criminal do mundo".\nAs entradas para as dúas funcións de A ópera dos tres reás en Narón póñense á venda no despacho de billetes do Pazo da Cultura o venres 30 de 11.00 a 13.30 e de 18.00 a 20.00 horas e o sábado 1 de 17.00 a 20.00 horas. O prezo das localidades é de 15 euros para o público xeral e de 10,50 euros para os abonados.\nWeb de "A ópera dos tres reás"


La honestidad, una actitud pendiente en el Ayuntamiento de Cambados | Alza la voz Cambados\nLa honestidad, una actitud pendiente en el Ayuntamiento de Cambados\nComunicado del BNG de Cambados- “Gobernar con seriedade e honestidade son os requisitos mínimos que un cidadán/á debe esixir a un representante político con responsabilidades de goberno. O BNG fai hoxe referencia a estes principios, en relación aos continuos retrasos, desde hai anos, que se están a producir nos solicitados e prometidos arranxos do Colexio Magariños. Neste asunto, o BNG está a cumprir coa súa labor fiscalizadora como grupo político na oposición. O BNG non está gobernando en Cambados, pero dentro das súas funcións como representantes políticos, de parte da cidadanía, está a de velar polos intereses e as necesidades dos veciños/as de Cambados. E nesa liña de traballo, o BNG non acepta o malo costume do PP de incumprir, de xeito recorrente, as promesas que fai á cidadanía, xa se trate dos arranxos no Colexio Magariños, das obras de saneamento do Saco de Fefiñáns ou da construción do centro de día. Nun país democrático hai que gobernar con honestidade e non resulta aceptable o que fai continuamente o PP de estar prometendo, ano tras ano, as mesmas obras. Promesas ás que, ademais, incluso lle asigna un orzamento (como no caso do Colexio Magariños); orzamento que logo non se executa. Non se pode enganar á xente e, menos, de xeito continuado como fai o PP.\nTampouco resulta aceptable mostrar a veciños e veciñas, como fai o PP, que o seu grupo político ten prioridades e que estas non son ás deles. Pois, nun momento de tremendos recortes públicos, se permiten derrochar máis de 600.000 € nas comportas do Saco de Fefiñáns pero non están dispostos a destinar a terceira parte destes cartos, para atender as urxentes e prioritarias necesidades do colexio público do Magariños.\nAos cidadáns non se lles pode enganar e os políticos son reféns das súas promesas. A cuestión non é, como di Luís Aragunde, “ … que o BNG se presenta como salvadores para despois poder presumir de que as obras fanse grazas a eles …”. A cuestión é que o BNG está a realizar á función para a cal foi elixido democraticamente, mentres cao PP pásase o tempo facendo política electoralista, política para perpetuarse no poder, e non política para o beneficio da cidadanía.”\n← Organizan una charla sobre la violencia de género en Cambados\nPreguntas del PSOE de Cambados para el pleno local →


O concello de Boborás programa tres obradoiros para o mes de setembro - BadalNovas\nInicio Actualidade O concello de Boborás programa tres obradoiros para o mes de setembro\nEsta semana comezan osbradoiros programados polo concello de Boborás, contando ca colaboración da Secretaría Xeral de Igualdade da Xunta de Galicia. O primeiro será de elaboración de conservas naturais, comezando o día 2 de setembro ás 17.00 h, no edificio sociocultural.\nOutro deles será de tapizado, os días 3, 10, 17 e 24, con dous grupos. Un será das 17:00 ás 19:00 horas e o segundo, das 19:00 ás 21:00 horas, lo local social da Almuzara.\nO terceiro será de cestería tradicional, tamén dividio en dous grupos: un os luns e xoves e outro os martes e venres de setembro. O horario será das 18:00 horas ás 21:00 horas no local social da Almuzara.\nAmbos son gratuítos e será necesario inscrición no teléfono 988402008.\nA Xunta licita por máis de 130.000 euros as obras para recuperar a imaxe orixinal da capela de San Pedro de Leiro


Conversa usuario:Becaramio - Wikipedia, a enciclopedia libre\nDámosche a benvida á Galipedia, Becaramio!\nBoa estadía e bo traballo. --RubenWGA (conversa) 29 de xullo de 2021 ás 14:14 (UTC)\nBenvido/a e grazas por experimentar na Wikipedia. A túa proba funcionou, pero foi revertida ou eliminada. Por favor, bótalle unha ollada á páxina de benvida para aprender máis sobre como colaborar nesta enciclopedia. Se o que queres é seguir a experimentar, usa a zona de probas. Grazas. --RubenWGA (conversa) 29 de xullo de 2021 ás 14:14 (UTC)\nTraído desde "https://gl.wikipedia.org/w/index.php?title=Conversa_usuario:Becaramio&oldid=5826363"\nÚltima edición o 29 de xullo de 2021 ás 14:14\nA última edición desta páxina foi o 29 de xullo de 2021 ás 14:14.


Fabricante e provedor de válvulas de entrega de China | Xinya\nUnha válvula de control para o seu uso nun sistema de freo dual ou dividido que ten un lanzador ou un pistón de aviso móbil desde unha posición centrada ata posicións traducidas opostas para alimentar unha lámpada de aviso do condutor en resposta a un diferencial predeterminado entre as presións de fluído subministradas por separado que actúan sobre ela.\nUnha válvula de control para o seu uso nun sistema de freo dual ou dividido que ten un lanzador ou un pistón de aviso móbil desde unha posición centrada ata posicións traducidas opostas para alimentar unha lámpada de aviso do condutor en resposta a un diferencial predeterminado entre as presións de fluído subministradas por separado que actúan sobre ela. Na válvula de control disponse un membro divisor que define un paso de fluxo por el para unha das presións de fluído subministradas, e unha válvula de proporción móbil no devandito paso de fluxo para controlar a aplicación a través da presión de fluído subministrada. Tamén se prevé un paso de derivación para a suxeición á presión de fluído subministrada no elemento divisor conectado co paso de fluxo en relación de derivación coa válvula de proporción, e normalmente instase a un membro de válvula a enganchar co membro divisor que pecha o paso de derivación. Ofrécese unha conexión de movemento perdido entre o elemento da válvula e o pistón lanzadeira no que o devandito elemento é movido a unha posición que abre o paso de derivación ao moverse o pistón lanzador a unha das súas posicións transladadas.\nA válvula de control é o produto dominante da nosa fábrica e a súa produción está na posición de liderado en China durante moito tempo. A calidade sempre foi a nosa procura, a satisfacción do cliente sempre foi o noso obxectivo. Na actualidade podemos producir válvulas de control para satisfacer as necesidades dos clientes.\nAnterior: Elemento do émbolo\nSeguinte: Boquilla de combustible\nRotor Bosch, Carril do inxector de combustible, F00vc01502 Conxuntos de válvulas, Sistema de inxección de combustible, Placa de válvula Denso, Boquilla do inyector,